ดอกคงที่ เจอดี
กลางเดือนนี้กสิกรปรับขึ้นแน่ไทยพาณิชย์ขยับรายไตรมาส
15 ส.ค. 2554

กลางเดือนนี้กสิกรปรับขึ้นแน่ไทยพาณิชย์ขยับรายไตรมาส
ธนาคารไล่ปรับขึ้นดอกเบี้ยบ้านแบบคงที่อีก 0.25% กลางเดือนนี้ เชื่อตลาดยังโต
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย กล่าวว่า ในกลางเดือนนี้ธนาคารจะปรับขึ้นดอกเบี้ยที่อยู่อาศัยแบบคงที่อีก 0.25% ถือเป็นการปรับขึ้นดอกเบี้ยที่อยู่อาศัยครั้งแรกของปีนี้ เนื่องจากอัตราดอกเบี้ยปรับตัวเพิ่มขึ้นต่อเนื่อง ทำให้ธนาคารมีต้นทุนที่สูงขึ้น
นายชาติชาย ชี้แจงว่าหากธนาคารปรับขึ้นดอกเบี้ยบ้านคงที่อีก 0.25% จะส่งผลให้ลูกค้าที่กู้บ้านวงเงิน 1 ล้านบาท มีค่างวดเพิ่มเดือนละ 140 บาท หรือปีละ 1,680 บาท และคาดว่าทิศทางดอกเบี้ยนโยบายของธนาคารแห่งประเทศไทย (ธปท.) ยังคงปรับขึ้นต่อเนื่อง ในปลายปีนี้น่าจะเห็น 4% ขณะที่ปลายปีหน้าคาดว่าอยู่ที่ 4.5% ซึ่งจะส่งผลต่อการปรับดอกเบี้ยของธนาคารพาณิชย์
 




ปัจจุบันธนาคารกสิกรไทยมีอัตราดอกเบี้ยที่อยู่อาศัยแบบคงที่ให้เลือก 3 แบบ แบบแรกคงที่ปีแรก 2.5% แบบที่สองคงที่ 2 ปีแรก 4.5% และแบบที่สามคงที่ 3 ปีแรก 5.25% 
นายชาติชาย กล่าวว่า การแข่งขันดอกเบี้ย 0% สำหรับสินเชื่อที่อยู่อาศัยยังคงมีให้เห็น แต่จะให้แค่ 36 เดือน ดังนั้นหากประชาชนจะกู้เงินซื้อบ้านในปีนี้ ก็ควรล็อกดอกเบี้ยแบบคงที่ให้ยาว 23 ปี เพื่อป้องกันดอกเบี้ยที่ยังอยู่ในดอกเบี้ยช่วงขาขึ้น 
นางพิกุล ศรีมหันต์ ผู้ช่วยผู้จัดการใหญ่ ธนาคารไทยพาณิชย์ กล่าวว่า ธนาคารจะปรับขึ้นดอกเบี้ยที่อยู่อาศัยแบบคงที่ไตรมาสละ 0.25% โดยตั้งแต่ต้นปีได้ทำการปรับขึ้นดอกเบี้ยไปแล้วรวม 0.5% อย่างไรก็ดีธนาคารจะนำดอกเบี้ย 0% ในช่วง 9 เดือนแรก มาร่วมงานอภิมหกรรมบ้าน คอนโดมิเนียม และสินเชื่อแห่งปีด้วย เนื่องจากตลาดบ้านยังมีการแข่งขันรุนแรง
นางพิกุล กล่าวว่า ทิศทางตลาดสินเชื่อที่อยู่อาศัยในช่วงครึ่งปีหลัง คาดว่าจะขยายตัวเพิ่มขึ้นเป็น 10-12% จากเดิมที่ขยายตัวแค่ 8% ในครึ่งปีแรก จากยอดการโอนที่เริ่มเร่งตัวและผลจากนโยบายบ้านหลังแรก ดอกเบี้ย 0% เป็นเวลา 5 ปี ของรัฐบาลที่ยังต้องรอดูความชัดเจน ซึ่งจะส่งผลให้การแข่งขันสินเชื่อรุนแรงขึ้น จึงคาดว่าอัตราดอกเบี้ยจะปรับเพิ่มขึ้นได้อีกไม่เกิน 0.50% โดยในไตรมาสนี้ธนาคารได้ออกแคมเปญดอกเบี้ย 0% ช่วง 3 ปีสุดท้าย พร้อมฟรีค่าจดจำนองเพื่อกระตุ้นตลาด
นายทวีลาภ ฤทธาภิรมย์ ผู้ช่วยผู้จัดการใหญ่ ธนาคารกรุงเทพ กล่าวว่า ธนาคารไม่มีแนวคิดแข่งขันเรื่องราคาด้วยการใช้ดอกเบี้ย 0% เพราะต้องการให้ลูกค้ามีวินัย อีกทั้งกลุ่มลูกค้าเป้าหมายของธนาคารคือ กลุ่มคนรุ่นใหม่ ซึ่งคนกลุ่มนี้จะเน้นบ้านที่มีแบรนด์ จึงเน้นทำการตลาดร่วมกับโครงการที่อยู่อาศัยให้หนักขึ้น
“สินเชื่อที่อยู่อาศัยปีนี้จะเติบโต 13% จากปีก่อนที่โต 10% ซึ่งจะทำให้สินเชื่อคงค้างอยู่ที่ 1.5 แสนล้านบาท จาก 1.3 แสนล้านบาท โดยครึ่งปีหลังจะยังคงรุกโครงการที่จดทะเบียนในตลาดหุ้น เน้นกลุ่มลูกค้าระดับบน กลุ่มวิชาชีพ เพราะจะช่วยให้ขายผลิตภัณฑ์อื่นได้ด้วย เช่น ผลิตภัณฑ์ประกันชีวิต ทำให้รายได้เพิ่มขึ้น” นายทวีลาภ กล่าว